钦定古今图书集成/理学汇编/字学典/第104卷 > 李德裕
## 钦定古今图书集成/理学汇编/字学典/第104卷 > 李德裕

按《唐书》本传：“李德裕，字文饶，元和宰相吉甫子。少力
于学，卓荦有大节。以荫补校书郎。太和中，召拜兵部
尚书、中书门下平章事，封赞皇伯。武宗立，拜太尉，封
卫国公。德裕性孤峭，明辨有风采，善为文章。”

按《旧唐书》本传：“德裕于东都伊阙南，置平泉别墅，清
流翠篠，树石幽奇。初未仕时，讲学其中。及从官藩服，
出将入相，三十年不复重游。而题寄歌诗，皆铭之于
石。”今有《花木记》《歌诗篇录》二石存焉。

按樊南《甲乙集太尉李公会昌一品制集序》云：“公重
以多能推于小学，王子敬之隶法遒媚，皇休明之草
势沈著，异时相逼，当代罕俦。”

按：《金石录》。《平泉草木记》“《山居诗》，开成五年李德裕八
分书。”

按《墨池编》：“德裕祖述颜公，毅然有法。”

按《画鉴》：“阎立本《太宗步辇图赞》，皇李卫公篆，题其上。”